KIRJALLINEN KYSYMYS E-1239/03 esittäjä(t): Chris Davies (ELDR) komissiolle. Savukerasioiden varoitusmerkinnät.



Virallinen lehti nro 242 E , 09/10/2003 s. 0223 - 0224



KIRJALLINEN KYSYMYS E-1239/03 esittäjä(t): Chris Davies (ELDR) komissiolle (2. huhtikuuta 2003) Aihe: Savukerasioiden varoitusmerkinnät Mihin päivämäärään mennessä komissio katsoo voivansa antaa jäsenvaltioille säännöt ja sisämarkkinaohjeet savukerasioissa käytettävistä värivalokuvista ja muista kuvista, joilla osoitettaisiin, mitä vaikutuksia tupakoinnista on terveydelle? Aikooko komissio selvittää, mitä alustavaa työtä on tähän mennessä tehty, mitä on vielä tehtävä ja miksi tämä on tarpeen? On syytä ottaa huomioon, että esimerkiksi sairaasta keuhkosta otettu valokuva näyttää samanlaiselta kaikissa jäsenvaltioissa. Onko komissio ottanut huomioon, että jos ohjeiden antamisessa viivytellään kauan, todennäköisesti monien kansalaisten käsitys byrokratian hulluudesta vahvistuu entisestään? David Byrnen komission puolesta antama vastaus (2. toukokuuta 2003) Komissio uskoo voivansa antaa toukokuuhun 2003 mennessä päätöksen tupakoinnin terveysvaikutuksia havainnollistavien värivalokuvien tai muiden kuvien käyttöä koskevista säännöistä, joita edellytetään Euroopan parlamentin ja neuvoston 5. kesäkuuta 2001 antaman tupakkatuotteiden valmistamista, esittämistapaa ja myyntiä koskevien jäsenvaltioiden lakien, asetusten ja hallinnollisten määräysten lähentämistä koskevan direktiivin 2001/37/EY(1) 5 artiklan 3 kohdassa. Edellä mainitussa direktiivissä komissiota kehotetaan antamaan kyseiset säännöt viimeistään 31. joulukuuta 2002. On kuitenkin huomattava, että komissio ilmoitti direktiivin antamisen yhteydessä, että se haluaa kiinnittää Euroopan parlamentin ja neuvoston huomion siihen, miten vaikeaa sen todennäköisesti on noudattaa direktiivitekstin 5 artiklan 3 kohdassa määrättyä aikarajaa, joka koskee värivalokuvien käyttöön liittyvien sääntöjen antamista sen jälkeen kun lausunto on saatu 10 artiklan mukaisesti perustetulta komitealta. Päätöksen valmistelutyöhön kuului asiantuntijoiden kuuleminen ja viime vuosien tutkimustyön arviointi sekä niiden maiden kokemusten erittely, joissa värivalokuvien käyttöä edellytetään. Tällainen maa on esimerkiksi Kanada. Päätösluonnos on toimitettu direktiivin 2001/37/EY 10 artiklan mukaisesti perustettuun komiteaan lausuntoa varten ja sen odotetaan olevan valmis komission hyväksyttäväksi toukokuussa 2003. Kuultaviksi pyydetyt asiantuntijat suosittelivat sääntelykomitean tukemina, että värivalokuvat, jotka painetaan direktiivin 2001/37/EY liitteessä I mainittujen neljäntoista erityisvaroituksen viereen, valitaan Euroopan tasolla. Tämä edellyttää keskitetyn kirjaston perustamista, josta voisi valita kuhunkin erityisvaroitukseen liittyvän valokuvan. Näin kukin jäsenvaltio voi valita kulttuuriinsa sopivan kuvan. Tämän vuoksi komissio käynnistää heti päätöksen hyväksymisen jälkeen tarjouskilpailun sopivien valokuvien tuottamiseksi. Ne testataan perusteellisesti etukäteen eri kohderyhmillä eri puolilla Eurooppaa, jotta kulttuuriset, yhteiskunnalliset ja ikään liittyvät erot voidaan ottaa huomioon. Direktiivin 2001/37/EY täytäntöönpanon seurauksena savukepakkauksissa on alettu käyttää uusia, suurempia terveysvaroituksia kaikkialla jäsenvaltioissa vuoden 2002 lopusta lähtien. Uusi varoitusmalli on pakollinen 30. syyskuuta 2003 lähtien, jonka jälkeen siihen ei enää myönnetä poikkeuksia. Jotta uuden varoitusmallin vaikutuksesta kuluttajaan saataisiin irti kaikki mahdollinen hyöty, on suositeltavaa lisätä siihen uusia osia kuten värivalokuvia vasta, kun uudet terveysvaroitukset ovat olleet käytössä jonkin aikaa. Näin voidaan viivyttää väistämättä tapahtuvaa kyllästymistä ja pitää kuluttajan huomio vireillä pitemmän aikaa. Tästä syystä päätösluonnoksessa säädetään, että jos jäsenvaltiot päättävät edellyttää värivalokuvien käyttöä, asiaan liittyvät säädökset eivät saisi tulla voimaan ennen 1. heinäkuuta 2004. (1) EYVL L 194, 18.7.2001.